  Наталья Тетерина Удмурт кылэз тодӥсь но дышетӥсь пиналъёс понна «Усточикар» лагерь нош ик радъяськоз Башкортостан Элькунын. 16-тӥ ползэ ортчись смена 1-тӥ гудырикошконэ кутскоз. Со сярысь Башкириысь Историяя но лулчеберетъя удмурт центрлэн кивалтӥсез Ирина Самигулова  мерлыко вотэсбамаз ивортэ. Солэн верамезъя, удмурт пиналъёслы лагерь Башкириысь Татышлы ёросысь Вязовка гуртын интыяськем В. М. Комаров нимо лагерьын 10 нунал кыстӥськоз. Со улсын Удмуртиысь, Башкортостанысь но Пермь улосвылысь 6-10 классъёсын дышетскись нылпиос удмуртъёслэн лулчеберетэнызы тодматскозы но быгатонлыкъёссэс шараяны но волятыны быгатозы. Творческой лагерьлэн программаез: анай кыллы но культуралы дышетон, творческой мастерскойёсын ужан, спортивно-оздоровительной но культурно-массовой ужрадъёс радъян. <…> Творческой мастерскойёс: «Кызьпу туй», «Дӥськут дизайн», «Эстрада», «Фольклор», «Театр», «Журналистика» Ирина Самигулова, Башкириысь Историяя но лулчеберетъя удмурт центрлэн кивалтӥсезКызьы шуиз ивортодэтъя «Удмуртия» агентстволы Башкириысь удмурт лулчеберетъя йӧскалык центрлэн кивалтӥсез Салим Гарифуллин, пиналъёсын ужаны Удмуртиысь ӧнерчиос лыктозы. Озьы ик со пусйиз, лагере ваньмыз ог 100 пала пиналъёс люкаськозы.  Тодэ вайытом, удмурт пиналъёс понна «Шундыкар» смена Удмуртиын 22–31 гудырикошконэ «Ёлочка» лагерьын ортчоз. Отчы пыриськыны куриськонъёсты кутон 29-тӥ пӧсьтолэзёзь кыстӥськоз. Нош «Шундакаре» вожайтой луыса мынон понна конкурсэ куриськонъёсты кутон туннэ, 25-тӥ пӧсьтолэзе, йылпумъяське. Тегъёс: Лулчеберет Дышетон Удмуртия пиналъёс Башкирия удмуртъёс Мерлык удмурткыл  